b'\n_START_ARTICLE_\nGeri i Freki\n_START_PARAGRAPH_\nEn la mitologia n\xc3\xb2rdica, Geri i Freki (en n\xc3\xb2rdic antic, ambd\xc3\xb3s significaven "el vora\xc3\xa7" o "el cobdici\xc3\xb3s") s\xc3\xb3n dos llops que es diu que acompanyaven el d\xc3\xa9u Odin. S\'hi fa refer\xc3\xa8ncia a l\'Edda po\xc3\xa8tica, una col\xc2\xb7lecci\xc3\xb3 de poesia \xc3\xa8pica recopilada durant el segle XIII que prov\xc3\xa9 de fonts anteriors tradicionals, a l\'Edda prosaica, escrita el segle XIII per Snorri Sturluson, i en la poesia dels escalds (poetes-guerrers v\xc3\xadkings que pertanyien a la cort de los reis escandinaus). La parella ha estat comparada a figures similiars trobades en la mitologia grega, la mitologia romana i la mitologia v\xc3\xa8dica, i es pot relacionar amb les creences dels pobles germ\xc3\xa0nics sobre bandes de guerrers-llop, els Ulfhednar._NEWLINE__NEWLINE_En el llibre Gylfaginning de l\'Edda prosaica (cap\xc3\xadtol 38), la figura entronitzada d\'Alt explica que Odin d\xc3\xb3na tot el menjar de la seva taula als seus llops Geri i Freki i que Odin no necessitava aliments, el vi \xc3\xa9s per a ell la seva carn i la seva beguda. Alt a continuaci\xc3\xb3, cita l\'estrofa esmentada en el poema Gr\xc3\xadmnism\xc3\xa1l en suport. En el cap\xc3\xadtol 75 del llibre Sk\xc3\xa1ldskaparm\xc3\xa1l es d\xc3\xb3na una llista de noms de huargs i llops on hi figuren Geri i Freki.\n_START_SECTION_\nTeories\n_START_PARAGRAPH_\nFreki \xc3\xa9s un nom aplicat tamb\xc3\xa9 al mostru\xc3\xb2s llop Fenrir en el poema Voluspa de l\'Edda po\xc3\xa8tica. El folklorista John Lindow veu un punt ir\xc3\xb2nic en el fet que Odin alimenti un Freki a la seva taula i un altre Fenrir amb la seva carn mentre t\xc3\xa9 lloc el Ragnarok._NEWLINE_L\'historiador Michael Spiedel relaciona Geri i Freki amb les troballes arqueol\xc3\xb2giques on s\'han trobat figures que portaven pells de llop i freq\xc3\xbcentment es troben noms relacionats amb els llops en els pobles germ\xc3\xa0nics, com Wulfhroc, Wolfhetan (llop ocult), Isagrim (M\xc3\xa0scara grisa). Scrutolf (vestit de llop) i Wolfgang (pas de llop), Wolfdregil (cursa de llop), i Vulfolaic (ball de llops) i mites en relaci\xc3\xb3 a guerrers llop procedents de la mitologia n\xc3\xb2rdica (Com els Ulfhednar). Spiegel creu que aix\xc3\xb2 apunta a un culte de grup del guerrer-llop pangerm\xc3\xa0nic centrat a l\'entorn d\'Odin que es va anar esbaint despr\xc3\xa9s de la cristianitzaci\xc3\xb3._NEWLINE_Els investigadors tamb\xc3\xa9 s\'han adonat dels paral\xc2\xb7lelismes protoindoeuropeus amb els llops Geri i Freki com a companys d\'una divinitat. L\'estudi\xc3\xb3s del segle XIX Jacob Grimm va observar connexions entre aquest aspecte del car\xc3\xa0cter d\'Odin i el grec Apol\xc2\xb7lo, per ambd\xc3\xb3s el llop i el corb eren sagrats. El fil\xc3\xb2leg Maurice Bloomfield a m\xc3\xa9s va relacionar la parella amb els dos gossos de Yama a la mitologia v\xc3\xa8dica, i els veia com un equivalent germ\xc3\xa0nic a un tema indoeuropeu m\xc3\xa9s general i est\xc3\xa8s com podia ser C\xc3\xa8rber.'